Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ KAI ΤΗΣ ΕΠΙΤΡΟΠΗΣ σχετικά με τη θέση της Κοινότητας στο συμβούλιο σύνδεσης όσον αφορά τη μετάβαση στο δεύτερο στάδιο της σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, σύμφωνα με το άρθρο 6 της ευρωπαϊκής συμφωνίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η ευρωπαϊκή συμφωνία (ΕΣ) με την οποία καθιερώνεται σύνδεση μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, τέθηκε σε ισχύ την 1η Φεβρουαρίου 1994.

Το άρθρο 6 της προαναφερθείσας συμφωνίας ορίζει ότι η ευρωπαϊκή συμφωνία περιλαμβάνει μεταβατική περίοδο μέγιστης διάρκειας δέκα ετών που υποδιαιρείται σε δύο διαδοχικά στάδια, καθένα από τα οποία διαρκεί κατ´αρχήν πέντε έτη από την ημερομηνία της έναρξης ισχύος της συμφωνίας.

Κατά το δωδεκάμηνο που προηγείται της λήξης του πρώτου σταδίου, συνέρχεται το συμβούλιο σύνδεσης για να αποφασίσει τη μετάβαση στο δεύτερο στάδιο καθώς τις ενδεχόμενες αλλαγές που θα μπορούσαν να επέλθουν όσον αφορά τα μέτρα εφαρμογής των διατάξεων που διέπουν το δεύτερο στάδιο.

Το θέμα της μετάβασης στο δεύτερο στάδιο εξετάστηκε από το συμβούλιο σύνδεσης στις 10 Νοεμβρίου 1998. Με την ευκαιρία αυτή, το συμβούλιο σύνδεσης κάλεσε τα μέρη να ανταλλάξουν τις πληροφορίες που είναι αναγκαίες για την προετοιμασία της απόφασης για τη μετάβαση στο δεύτερο στάδιο της ένωσης το συντομότερο δυνατό. Η ανταλλαγή των απόψεων αυτών πραγματοποιήθηκε στο πλαίσιο των θεσμικών οργάνων της ευρωπαϊκής συμφωνίας και οδήγησε στο συμπέρασμα ότι τα μέρη είναι έτοιμα να εκπληρώσουν τις υποχρεώσεις τους που απορρέουν από τη μετάβαση στο δεύτερο στάδιο.

Η μετάβαση στο δεύτερο στάδιο έχει τις ακόλουθες επιπτώσεις για τα μέρη:

Ελεύθερη κυκλοφορία εργαζομένων

· Σύμφωνα με το άρθρο 42 της ευρωπαϊκής συμφωνίας, κατά το δεύτερο στάδιο που αναφέρεται στο άρθρο 6, ή νωρίτερα, αν αποφασιστεί, το συμβούλιο σύνδεσης εξετάζει νέους τρόπους για τη βελτίωση της κυκλοφορίας των εργαζομένων, λαμβάνοντας υπόψη, μεταξύ άλλων, την κοινωνική και οικονομική κατάσταση της Ουγγαρίας και την κατάσταση της απασχόλησης στην Κοινότητα. Το συμβούλιο σύνδεσης απευθύνει συστάσεις για το σκοπό αυτό.

Εγκατάσταση

· Σύμφωνα με το άρθρο 44 της ευρωπαϊκής συμφωνίας, η Ουγγαρία:

1. παρέχει, από το τέλος του πρώτου σταδίου της σύνδεσης, για την εγκατάσταση κοινοτικών εταιρειών και υπηκόων, μεταχείριση όχι λιγότερο ευνοϊκή από αυτήν που παρέχει στους δικούς της υπηκόους και στις εταιρείες της, με εξαίρεση τους τομείς που αναφέρονται στα παραρτήματα XIIα και XIIβ, για τους οποίους η μεταχείριση αυτή παρέχεται το αργότερο στο τέλος της μεταβατικής περιόδου που αναφέρεται στο άρθρο 6 (1.02.2004).

2. από το τέλος του πρώτου σταδίου της σύνδεσης, τροποποιεί τη νομοθεσία και τους κανονισμούς με τρόπο ώστε να εξασφαλίζει ίση μεταχείριση στις κοινοτικές εταιρείες και στους κοινοτικούς υπηκόους που εγκαθίστανται στην Ουγγαρία.

3. από την έναρξη του δευτέρου σταδίου της σύνδεσης, εφαρμόζει εθνική μεταχείριση όπως περιγράφεται στις παραγράφους 1 και 3 του άρθρου 44 της ΕΣ, για υποκαταστήματα και πρακτορεία κοινοτικών εταιρειών και κοινοτικούς υπηκόους που είναι εγκατεστημένοι ως μη μισθωτοί στην Ουγγαρία.

4. το αργότερο κατά το τέλος του πρώτου σταδίου της σύνδεσης, παρέχει σε υποκαταστήματα και πρακτορεία κοινοτικών εταιρειών και σε κοινοτικούς υπηκόους που είναι εγκατεστημένοι ως μη μισθωτοί στην Ουγγαρία το δικαίωμα να αποκτούν, να χρησιμοποιούν, να ενοικιάζουν και να πωλούν ακίνητη ιδιοκτησία, και όσον αφορά τους φυσικούς πόρους, τις γεωργικές εκτάσεις και τα δάση, το δικαίωμα μίσθωσης, στην περίπτωση που αυτό αποδεικνύεται αναγκαίο για την άσκηση των οικονομικών δραστηριοτήτων για τις οποίες εγκαθίστανται. Το εν λόγω δικαίωμα δεν περιλαμβάνει την εγκατάσταση με σκοπό τις κτηματικές συναλλαγές ή τις συναλλαγές φυσικών πόρων.

Η Ουγγαρία εξασφαλίζει την εφαρμογή των ανωτέρω διατάξεων μέσω των ακόλουθων νομοθετικών πράξεων:

- Νόμος Ι του 1994 για την ευρωπαϊκή συμφωνία που θεσπίζεται μεταξύ των Ευρωπαϊκών Κοινοτήτων και των κρατών μελών τους και της Δημοκρατίας της Ουγγαρίας·

- Νόμος CXLIV του 1997 (νέος νόμος περί εταιρειών που τέθηκε σε ισχύ την 1.1.1998), με τον οποίο εξαλείφονται οι διακρίσεις όσον αφορά τις εταιρείες της ΕΕ που εγκαθίστανται στην Ουγγαρία·

- Νόμος CCXXΧII του 1997 για τα ουγγρικά υποκαταστήματα και τις εμπορικές αντιπροσωπίες των ξένων εταιρειών (τέθηκε σε ισχύ την 1.1.98), ο οποίος έθεσε το κατάλληλο πλαίσιο εγκατάστασης και λειτουργίας κοινοτικών υποκαταστημάτων και αντιπροσωπιών στην Ουγγαρία·

- Νόμος LXXII του 1998, για τους αυτοαπασχολούμενους (τέθηκε σε ισχύ την 1.2.99), ο οποίος παρέχει ουγγρική εθνική μεταχείριση σε αυτοαπασχολούμενους υπηκόους ΕΕ στην Ουγγαρία.

- Κυβερνητικό διάταγμα. 157 του 1999 για την τροποποίηση του κυβερνητικού διατάγματος 7/1996 σχετικά με την απόκτηση ακίνητης περιουσίας από αλλοδαπούς, το οποίο προβλέπει τη δυνατότητα χορήγησης αδειών σε αλλοδαπούς που εγκαθίστανται ως αυτοαπασχολούμενοι στην επικράτεια της Ουγγαρίας.

· Σύμφωνα με το άρθρο 44 της ΕΣ, η ΕΕ, από την έναρξη του δευτέρου σταδίου της ένωσης, παρέχει την εθνική μεταχείριση όπως περιγράφεται στις παραγράφους 1 και 3 του άρθρου 44 της ΕΣ, σε υποκαταστήματα και πρακτορεία ουγγρικών εταιρειών και σε Ούγγρους υπηκόους που είναι εγκατεστημένοι ως μη μισθωτοί στην ΕΕ.

· Σύμφωνα με το άρθρο 50 της ΕΣ, η Ουγγαρία, με τη λήξη του πρώτου σταδίου που αναφέρεται στο άρθρο 6, ή, όσον αφορά τους τομείς που περιλαμβάνονται στα παραρτήματα ΧΙΙα και ΧΙΙβ, με τη λήξη της μεταβατικής περιόδου, μπορεί να εισάγει μέτρα παρέκκλισης από τις διατάξεις του κεφαλαίου ΙΙ της ΕΣ (Εγκατάσταση) μόνο με την έγκριση και υπό τους όρους του συμβουλίου σύνδεσης.

Ελεύθερη κυκλοφορία κεφαλαίων

· Σύμφωνα με το άρθρο 60 της ΕΣ, η Ουγγαρία, :

1. με τη λήξη του πρώτου σταδίου της σύνδεσης, εξασφαλίζει την ελεύθερη κυκλοφορία, την εκκαθάριση ή τον επαναπατρισμό όλων των επενδύσεων που συνδέονται με την εγκατάσταση υποκαταστημάτων και πρακτορείων εταιρειών της Κοινότητας και υπηκόων της Κοινότητας οι οποίοι εγκαθίστανται στην Ουγγαρία ως μη μισθωτοί σύμφωνα με το κεφάλαιο II του τίτλου IV (Εγκατάσταση).

2. με την έναρξη του δεύτερου σταδίου της σύνδεσης, δεν εισάγει νέους συναλλαγματικούς περιορισμούς στην κίνηση κεφαλαίων και στις σχετικές τρέχουσες πληρωμές μεταξύ κατοίκων της Κοινότητας και της Ουγγαρίας και δεν καθιστά πιο περιοριστικές τις υφιστάμενες ρυθμίσεις.

Η Ουγγαρία εξασφαλίζει την εφαρμογή των ανωτέρω διατάξεων μέσω των ακόλουθων νομοθετικών πράξεων:

- Νόμος Ι του 1994 για την ευρωπαϊκή συμφωνία που θεσπίζεται μεταξύ των Ευρωπαϊκών Κοινοτήτων και των κρατών μελών τους και της Δημοκρατίας της Ουγγαρίας·

- Νόμος XCV του 1995 για το συνάλλαγμα (τέθηκε σε ισχύ την 1.1.96), με τον οποίο ελευθερώνονται οι τρέχουσες πληρωμές, καθιερώνεται η μετατρεψιμότητα του φόριντ και επιτρέπονται, υπό ορισμένες προϋποθέσεις, οι άμεσες ουγγρικές επενδύσεις στο εξωτερικό·

- Νόμος CCXXXΙΙ του 1997 για τα ουγγρικά υποκαταστήματα και τις εμπορικές αντιπροσωπίες των ξένων εταιρειών (τέθηκε σε ισχύ την 1.1.98), ο οποίος έθεσε το κατάλληλο πλαίσιο εγκατάστασης και λειτουργίας κοινοτικών υποκαταστημάτων και αντιπροσωπιών στην Ουγγαρία.

- Κυβερνητικό διάταγμα. 157/1999 για την τροποποίηση του κυβερνητικού διατάγματος 7/1996 σχετικά με την απόκτηση ακίνητης περιουσίας από αλλοδαπούς, το οποίο προβλέπει τη δυνατότητα χορήγησης αδειών σε αλλοδαπούς που εγκαθίστανται ως αυτοαπασχολούμενοι στην επικράτεια της Ουγγαρίας.

· Το άρθρο 61 της ΕΣ ορίζει ότι κατά το πρώτο στάδιο, τα μέρη λαμβάνουν μέτρα για την σταδιακή εφαρμογή των κοινοτικών κανόνων σχετικά με την ελεύθερη κυκλοφορία των κεφαλαίων. Κατά το δεύτερο στάδιο, το συμβούλιο σύνδεσης εξετάζει τα μέσα που θα επιτρέψουν την πλήρη εφαρμογή των κοινοτικών κανόνων για την κίνηση των κεφαλαίων.

Για να καταστεί δυνατή η μετάβαση στο δεύτερο στάδιο, το Συμβούλιο καλείται να εγκρίνει τη συνημμένη πρόταση απόφασης σχετικά με τη θέση της Κοινότητας στο συμβούλιο σύνδεσης με την Ουγγαρία, όσον αφορά τη μετάβαση στο δεύτερο στάδιο.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ KAI ΤΗΣ ΕΠΙΤΡΟΠΗΣ

σχετικά με τη θέση της Κοινότητας στο συμβούλιο σύνδεσης όσον αφορά τη μετάβαση στο δεύτερο στάδιο της σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, σύμφωνα με το άρθρο 6 της ευρωπαϊκής συμφωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

τη συνθήκη για την ίδρυση της Ευρωπαϊκής Κοινότητας και ιδίως το άρθρο 310 σε συνδυασμό με το άρθρο 300, παράγραφος 2, πρώτη υποπαράγραφος,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως την δεύτερη παράγραφο του άρθρου 101,

την πρόταση της Επιτροπής,

Εκτιμώντας:

(1) ότι η ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, υπεγράφη στις Βρυξέλλες στις 16 Δεκεμβρίου 1991 και άρχισε να ισχύει την 1η Φεβρουαρίου 1994,

(2) ότι το άρθρο 6 της ευρωπαϊκής συμφωνίας προβλέπει μεταβατική περίοδο μέγιστης διάρκειας δέκα ετών που υποδιαιρείται σε δύο διαδοχικά στάδια, καθένα από τα οποία διαρκεί κατ´αρχήν πέντε έτη·

(3) ότι το πρώτο στάδιο άρχισε την 1η Φεβρουαρίου 1994, ημερομηνία έναρξης ισχύος της ευρωπαϊκής συμφωνίας, και λήγει, κατ´αρχήν, την 31η Ιανουαρίου 1999·

(4) ότι το συμβούλιο σύνδεσης, σύμφωνα με το άρθρο 6 παράγραφος 2 της ευρωπαϊκής συμφωνίας, προβαίνει τακτικά στην εξέταση της εφαρμογής της ευρωπαϊκής συμφωνίας και της προόδου που σημειώνει η Ουγγαρία στη διαδικασία για τη δημιουργία ενός συστήματος οικονομίας αγοράς·

(5) ότι τα μέρη είναι αποφασισμένα να εκπληρώσουν τις υποχρεώσεις που απορρέουν από τη μετάβαση στο δεύτερο στάδιο της σύνδεσης·

(6) ότι το συμβούλιο σύνδεσης αποφασίζει για τη μετάβαση στο δεύτερο στάδιο καθώς και για άλλες ενδεχόμενες αλλαγές που πρέπει να επέλθουν όσον αφορά τα μέτρα εφαρμογής των διατάξεων που διέπουν το δεύτερο στάδιο·

(7) ότι η Δημοκρατία της Ουγγαρίας έλαβε τα αναγκαία μέτρα για να εξασφαλίσει τη συμμόρφωση προς όλες τις υποχρεώσεις που απορρέουν από τη μετάβαση στο δεύτερο στάδιο,

ΑΠΟΦΑΣΙΖOYN:

Άρθρο μόνο

Η απόφαση που θα λάβει η Κοινότητα στο συμβούλιο σύνδεσης το οποίο συστάθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Ουγγαρίας, αφετέρου, όσον αφορά τη μετάβαση στο δεύτερο στάδιο της σύνδεσης, συνίσταται στο συνημμένο σχέδιο απόφασης του συμβουλίου σύνδεσης.

Έγινε στις Βρυξέλλες, στις

Για το Συμβούλιο Για την Επιτροπή

Ο Πρόεδρος Ο Πρόεδρος

ΠΑΡΑΡΤΗΜΑ

ΣΧΕΔΙΟ ΑΠΟΦΑΣΗΣ ΑΡΙΘ. .../99 ΤΟΥ ΣΥΜΒΟΥΛΙΟΥ ΣΥΝΔΕΣΗΣ, ΣΥΝΔΕΣΗ ΜΕΤΑΞΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΤΩΝ ΚΡΑΤΩΝ ΜΕΛΩΝ ΤΟΥΣ, ΑΦΕΝΟΣ, ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΟΥΓΓΑΡΙΑΣ, ΑΦΕΤΕΡΟΥ, ΤΗΣ & 1999 ΓΙΑ ΤΗ ΜΕΤΑΒΑΣΗ ΣΤΟ ΔΕΥΤΕΡΟ ΣΤΑΔΙΟ ΤΗΣ ΣΥΝΔΕΣΗΣ ΜΕΤΑΞΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΤΩΝ ΚΡΑΤΩΝ ΜΕΛΩΝ ΤΟΥΣ, ΑΦΕΝΟΣ, ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΟΥΓΓΑΡΙΑΣ, ΑΦΕΤΕΡΟΥ, ΣΥΜΦΩΝΑ ΜΕ ΤΟ ΑΡΘΡΟ 6 ΤΗΣ ΕΥΡΩΠΑΪΚΗΣ ΣΥΜΦΩΝΙΑΣ ΤΟ ΟΠΟΙΟ ΠΡΟΒΛΕΠΕΙ ΜΕΤΑΒΑΤΙΚΗ ΠΕΡΙΟΔΟ ΔΕΚΑ ΕΤΩΝ

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Ουγγαρίας αφετέρου, και ιδίως το άρθρο 6 παράγραφος 3.

Εκτιμώντας:

ότι το άρθρο 6 παράγραφος 1 της ευρωπαϊκής συμφωνίας προβλέπει μεταβατική περίοδο μέγιστης διάρκειας δέκα ετών που υποδιαιρείται σε δύο διαδοχικά στάδια, καθένα από τα οποία διαρκεί κατ´αρχήν πέντε έτη·

ότι το πρώτο στάδιο άρχισε την 1η Φεβρουαρίου 1994, ημερομηνία έναρξης ισχύος της ευρωπαϊκής συμφωνίας, και λήγει, κατ´αρχήν, την 31η Ιανουαρίου 1999·

ότι το συμβούλιο σύνδεσης, σύμφωνα με το άρθρο 6 παράγραφος 2 της ευρωπαϊκής συμφωνίας, προβαίνει τακτικά στην εξέταση της εφαρμογής της ευρωπαϊκής συμφωνίας και της προόδου που σημειώνει η Ουγγαρία στη διαδικασία για τη δημιουργία ενός συστήματος οικονομίας αγοράς·

ότι τα μέρη είναι αποφασισμένα να εκπληρώσουν τις υποχρεώσεις που απορρέουν από τη μετάβαση στο δεύτερο στάδιο της σύνδεσης·

ότι το συμβούλιο σύνδεσης αποφασίζει για τη μετάβαση στο δεύτερο στάδιο καθώς και για άλλες ενδεχόμενες αλλαγές που πρέπει να επέλθουν όσον αφορά τα μέτρα εφαρμογής των διατάξεων που διέπουν το δεύτερο στάδιο,

ΑΠΟΦΑΣΙΖΕΙ:

Άρθρο 1

Η σύνδεση που θεσπίστηκε με την ευρωπαϊκή συμφωνία εισέρχεται Η μετάβαση στο δεύτερο στάδιο το οποίο αναφέρεται στο άρθρο 6 εδάφιο 3 της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, τίθεται σε ισχύ.

Άρθρο 2

Η παρούσα απόφαση αρχίζει να ισχύει την ημέρα της έγκρισής της από το συμβούλιο σύνδεσης.

Βρυξέλλες, .........1999.

Για το συμβούλιο σύνδεσης

Ο Πρόεδρος